 NA LAWRENCE ONGARO WAHUBIRI wapatao 200 wamekongamana Ruiru na kulaani uozo wa kutisha ambapo zaidi ya watu wengi walifariki eneo la Shakahola, Kaunti ya Kilifi kwa kile kinadaiwa ni kufuata mahubiri potovu. Wakiongozwa na Askofu wa kanisa la Glory Outreach Assembly, David Munyiri Thagana wamedai mahubiri ya Paul Mackenzie yamesababisha vifo vya waumini wengi wasio na hatia. Wahubiri hao walitoka maeneo ya Juja, Meru, Murang’a na kwingineko ili kutoa malalamishi yao kuhusu janga hilo la kishetani. “Sisi wahubiri tumeaibika pakubwa kutokana na jambo lililosababishwa na waumini wasio na ukweli kamili wa neno la Mungu,” alifafanua Askofu Thagana. Alisema mambo yanayoshuhudiwa ni ya kishetani na hayastahili kuchukuliwa kwa wepesi. “Ningetaka wito kwa waumini popote walipo wawe makini wanapojiunga na madhehebu tofauti hapa nchini. Tunastahili kutathmini kwa undani ni wapi tunaelekezwa,” alieleza wskofu huyo. Aliwashauri wazazi hasa wakati huu wa likizo kufuatilia kwa makini mienendo ya wana wao ili wasije wakajiunga na vikundi vya kuwapotosha. Alisema Biblia inaeleza jinsi ya kusali na “tusikubali kuelekezwa mahali hatari kwa maisha yetu.” Alitoa wito kwa serikali kufanya uchunguzi kamili katika dhehebu hilo ambalo limeonyesha ukatili kwa waumini wasio na hatia. Mhubiri mkuu kutoka Marekani Wayne Dorsett alilaani kitendo hicho cha Shakahola akikitaja kama cha ushetani na potovu. Akaogeza familia za waliopoteza jamaa zao zinastahili kuombewa ili kupata amani na kitulizo. Alitoa wito kwa wahubiri wawe mstari wa mbele kuhubiri ukweli wa neno la Mungu jinsi mtume Paulo aliwashauri Wakristo kuchunguza maisha yao na kufuata mafunzo ya Yesu Kristo. Alitaka serikali kuchunguza janga hilo kwa makini ili kung’amua lengo lake lilikuwa lipi. Mchungaji Phyllis Wangeci Githiga alitoa wito kwa wazazi kuwachunga wana wao wasije wakajiingiza katika vitendo vya ushoga ambavyo vimekuwa ni tisho kubwa kwa kizazi kijacho. Alisema hata Biblia inasema kuwa watu wawili wa jinsia tofauti mwanamume na mwanamke ndio wanastahili kuoana. “Tungetaka wazazi wawe makini kufuatilia mienendo ya wanafunzi hasa wakati huu wapo likizoni,” alisema Githiga. Alitoa wito waumini popote walipo wafuatilie masomo ya Biblia kwa makini ili wasije wakapotoshwa na wahubiri wa giza. Alisema wahubiri wanastahili kuwa mstari wa mbele kuhubiri ukweli wa neno la Mungu badala ya kuwapotosha waumini wao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  